ປາຖະກະຖາວັນກຳມະກອນສາກົນ ຄົບຮອບ 132 ປີ
ໃນຕອນເຊົ້າຂອງວັນທີ 3 ພຶດສະພາ 2018 ຢູ່ທີ່ຫ້ອງປະຊຸມໃຫຍ່ ກະຊວງ ຍທຂ ໄດ້ຈັດປາຖະກະຖາ ເພື່ອຫວນຄືນເຖິງມູນເຊື້ອ ການຕໍ່ສູ້ຂອງຊົນຊັ້ນກຳມະກອນ ຫລື ວັນກຳມະກອນສາກົນ ຄົບຮອບ 132 ປີ, ໃຫ້ກຽດຂຶ້ນປາຖະກະຖາໃນຄັ້ງນີ້ໂດຍ ສະຫາຍ ແສງດາວີ ກັດຕິຍະສັກ, ປະທານສະຫະພັນກຳມະບານກະຊວງ, ຮອງຫົວໜ້າກົມຈັດຕັ້ງ ແລະ ພະນັກງານ, ເຂົ້າຮ່ວມໃນພິທີຄັ້ງນີ້ ມີສະຫາຍ ຄະນະພັກ, ຜູ້ຊີ້ນຳວຽກງານອົງການຈັດຕັ້ງມະຫາຊົນບັນດາຮາກຖານ; ສະຫາຍປະທານ, ຮອງປະທານ ພ້ອມດ້ວຍຄະນະບໍລິຫານງານສະຫະພັນກຳມະບານກະຊວງ; ສະຫາຍປະທານ, ຮອງປະທານ ພ້ອມດ້ວຍຄະນະກຳມະບານຮາກຖານ; ບັນດາທ່ານຫົວໜ້າພະແນກ, ຮອງຫົວໜ້າພະແນກ, ພະນັກ ງານປະລິນຍາເອກ ແລະ ພະນັກງານ-ສະມາຊິກກຳມະບານ ຂອງ ຫ້ອງການ, ບັນດາກົມ, ສະຖາບັນ, ກອງວິຊາການ, ລັດວິສາຫະກິດອ້ອມຂ້າງກະຊວງ.
ປາຖະກະຖາໃນຄັ້ງນີ້ ສະຫາຍ ແສງດາວີ ກັດຕິຍະສັກ, ປະທານສະຫະພັນກຳມະບານກະຊວງ, ໄດ້ເລົ່າປະຫວັດຄວາມເປັນມາແຫ່ງການກຳເນີດເຕີບໃຫຍ່ຂອງຊົນຊັ້ນ ກຳມະກອນສາກົນ ແລະ ພາລະກຳປະຫວັດສາດຂອງຂະບວນ ກຳມະກອນສາກົນ ທີ່ໂດດເດັ່ນ ໃນທ້າຍສັດຕະວັດທີ XVIII ຫາຕົ້ນສັດຕະວັດທີ XIX. ຂະບວນການຕໍ່ສູ້ຂອງຊົນຊັ້ນກຳມະກອນ, ພ້ອມດຽວກັນນັ້ນ ທ່ານປະທານກຳມະບານກະຊວງ ຍັງໄດ້ເນັ້ນໃຫ້ຮາກຖານກຳມະບານຕ່າງໆ ຂອງ ກະຊວງ ຍທຂ ເພີ່ມທະວີການກໍ່ສ້າງຊົນຊັ້ນກຳມະກອນລາວ ໃຫ້ມີຄວາມເຕີບໃຫຍ່ເຂັ້ມແຂງ ຕ້ອງເອົາໃຈໃສ່ ໃນວຽກງານໂຄສະນາ-ສຶກສາອົບຮົມ ການເມືອງ-ແນວຄິດ; ເອົາໃຈໃສ່ສ້າງ ແລະ ພັດທະນາຊົນຊັ້ນກຳມະກອນລາວ ໃນໄລຍະໃໝ່ ຕິດພັນກັບການປັບປຸງກໍ່ສ້າງ ການຈັດຕັ້ງສະຫະພັນກຳມະບານລາວ; ເພີ່ມທະວີກຳລັງໃຫ້ການຈັດຕັ້ງ ກຳມະບານ ເພື່ອເຮັດ ມີຄວາມເຂັ້ມແຂງທາງດ້ານປະລິມານ ແລະ ຄຸນນະພາບ; ປົກປ້ອງສິດຜົນປະໂຫຍດທາງດ້ານວັດຖຸ ແລະ ຈິດໃຈໃຫ້ແກ່ກຳມະກອນ ແລະ ຊາວຜູ້ອອກແຮງງານ, ເພີ່ມຄວາມເອົາໃຈໃສ່ຕໍ່ການຊີ້ນຳໆ ພາຂອງ ຄະນະພັກແຕ່ລະຂັ້ນ ຕໍ່ກັບອົງການຈັດຕັ້ງກຳມະບານຢ່າງໃກ້ສິດ, ແນ່ໃສ່ສ້າງໃຫ້ຊົນຊັ້ນກໍາມະກອນໃຫ້ມີຄວາມເຕີບ ໃຫຍ່ເຂັ້ມແຂງຮອບດ້ານ.
ກວດແກ້ໂດຍ ທ່ານ ວຽງຄອນ ວົງຄຳຈັນ
ຂຽນຂ່າວໂດຍ ທ່ານ ຈັນທະລາ ຂັນທະວີໄຊ